***** ΚΑΝΟΝΙΣΜΟΣ (ΕΟΚ) αριθ. 3849/89 ΤΟΥ ΣΥΜΒΟΥΛΙΟΥ της 18ης Δεκεμβρίου 1989 που τροποποιεί, όσον αφορά την Ισπανία, τον κανονισμό (ΕΟΚ) αριθ. 4007/87 για την παράταση της περιόδου που προβλέπεται στο άρθρο 90 παράγραφος 1 και στο άρθρο 257 παράγραφος 1 της πράξης προσχώρησης της Ισπανίας και της Πορτογαλίας ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την πράξη προσχώρησης της Ισπανίας και της Πορτογαλίας, και ιδίως το άρθρο 90 παράγραφος 2, την πρόταση της Επιτροπής (1), τη γνώμη του Ευρωπαϊκού Κοινοβουλίου (2), Εκτιμώντας: ότι το άρθρο 90 παράγραφος 1 και το άρθρο 257 παράγραφος 1 της πράξης προσχώρησης έχουν προβλέψει μια περίοδο κατά τη διάρκεια της οποίας μπορούν να ληφθούν μεταβατικά μέτρα για να διευκολυνθεί το πέρασμα από τα υπάρχοντα, πριν από την προσχώρηση, καθεστώτα στην Ισπανία και στην Πορτογαλία στα καθεστώτα που προκύπτουν από την εφαρμογή της κοινής οργανώσεως της αγοράς με τους όρους που καθορίζονται στην πράξη προσχώρησης, και ιδίως για να αντιμετωπισθούν αισθητές δυσκολίες εφαρμογής των νέων καθεστώτων στην προβλεπόμενη ημερομηνία· ότι η ημερομηνία λήξεως της περιόδου αυτής, που καθορίσθηκε στις 31 Δεκεμβρίου 1987 στην πράξη προσχώρησης, παρατάθηκε από τον κανονισμό (ΕΟΚ) αριθ. 4007/87 (3), όπως τροποποιήθηκε από τον κανονισμό (ΕΟΚ) αριθ. 4074/88 (4), έως τις 31 Δεκεμβρίου 1989 για την Ισπανία και έως τις 31 Δεκεμβρίου 1990 για την Πορτογαλία· ότι, όσον αφορά την Ισπανία, παρά την πρόοδο που σημειώθηκε τα τελευταία χρόνια, οι δυσκολίες αυτές δεν μπορούν να αντιμετωπισθούν έως τις 31 Δεκεμβρίου 1989 σε ορισμένους τομείς · ότι ενδείκνυται, συνεπώς, να παραταθεί η εν λόγω περίοδος για τη χώρα αυτή έως τις 31 Δεκεμβρίου 1990, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 1 πρώτο εδάφιο του κανονισμού (ΕΟΚ) αριθ. 4007/87, η ημερομηνία «31 Δεκεμβρίου 1989» αντικαθίσταται από την ημερομηνία «31 Δεκεμβρίου 1990». Άρθρο 2 Ο παρών κανονισμός αρχίζει να ισχύει την 1η Ιανουαρίου 1990. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 18 Δεκεμβρίου 1989.

[Source: multi_eurlex | Tokens: 1944]